THAI จัดประชุม 87 สหกรณ์ถือหุ้นกู้เรียกความเชื่อมั่น–หารือแนวทางปั๊มรายได้-คืนหนี้
THAI จัดประชุม 87 สหกรณ์ถือหุ้นกู้เรียกความเชื่อมั่น–หารือแนวทางปั๊มรายได้-คืนหนี้
23 ก.ค. 2563

นายชาญศิลป์ ตรีนุชกร รักษาการแทนกรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า เมื่อวันที่ 22 กรกฎาคม 2563 บริษัทได้จัดให้มีการประชุมกับตัวแทนผู้ถือหุ้นกู้ของการบินไทยจากชุมนุมสหกรณ์ออมทรัพย์แห่งประเทศไทย ซึ่งเป็นตัวแทนผู้ถือหุ้นกู้กลุ่มสหกรณ์ จำนวน 87 สหกรณ์ เพื่อสร้างความเชื่อมั่นในการดูแลสิทธิของผู้ถือหุ้นกู้ภายใต้กระบวนการฟื้นฟูกิจการ และแนวทางการดำเนินธุรกิจของการบินไทยในการสร้างรายได้และชำระหนี้ให้แก่เจ้าหนี้ในอนาคต
โดยมีแกนนำสหกรณ์ผู้ถือหุ้นกู้รายใหญ่ที่เข้าร่วมประชุม จำนวน 5 สหกรณ์ ประกอบไปด้วย สหกรณ์ออมทรัพย์การไฟฟ้าฝ่ายผลิตแห่งประเทศไทย จำกัด สหกรณ์ออมทรัพย์พนักงานการไฟฟ้าส่วนภูมิภาค จำกัด สหกรณ์ออมทรัพย์จุฬาลงกรณ์มหาวิทยาลัย จำกัด สหกรณ์ออมทรัพย์มหาวิทยาลัยธรรมศาสตร์ จำกัด และสหกรณ์ออมทรัพย์มหาวิทยาลัยเกษตรศาสตร์ จำกัด
อย่างไรก็ตาม การประชุมเป็นไปด้วยดี และแกนนำสหกรณ์ทั้ง 5 รับทราบและเห็นด้วยว่า หากศาลล้มละลายกลางมีคำสั่งให้การบินไทยฟื้นฟูกิจการและตั้งผู้ทำแผนโดยเร็วจะเป็นประโยชน์ต่อผู้เกี่ยวข้องทุกฝ่ายและเจ้าหนี้ทุกราย เพื่อให้มีการเริ่มจัดทำแผนฟื้นฟูกิจการที่กำหนดสิทธิของเจ้าหนี้ได้โดยเร็วที่สุด โดยหลังจากที่ศาลล้มละลายกลางมีคำสั่งให้ฟื้นฟูกิจการแล้ว ผู้ทำแผนฟื้นฟูกิจการและการบินไทยจะทำงานร่วมกับกลุ่มเจ้าหนี้ เพื่อหารือแนวทางของแผนฟื้นฟูกิจการอย่างแน่นอน